Sag C-430/14

Valsts ieņēmumu dienests

mod

Artūrs Stretinskis

(anmodning om præjudiciel afgørelse indgivet af Augstākā tiesa)

»Præjudiciel forelæggelse — toldunion — EF-toldkodeks — artikel 29, stk. 1, litra d) — toldværdiansættelse — forordning (EØF) nr. 2454/93 — artikel 143, stk. 1, litra h) — begrebet »indbyrdes afhængige personer« med henblik på toldværdiansættelsen — familie- eller slægtskabsforhold mellem køberen, en fysisk person, og direktøren for det selskab, der har solgt varerne«

Sammendrag – Domstolens dom (Femte Afdeling) af 21. januar 2016

Toldunion — den fælles toldtarif — toldværdi — transaktionsværdi — fastsættelse — begrebet indbyrdes afhængige personer — familie- eller slægtskabsforhold mellem køberen, en fysisk person, og direktøren for det selskab, der har solgt varerne — en slægtning til køberen, der som juridisk person har magt til at påvirke nævnte varers købspris til fordel for nævnte køber — omfattet

[Rådets forordning nr. 2913/92, art. 29, stk. 1,litra d); Kommissionens forordning nr. 2454/93, art. 143, stk. 1, litra h)]

Artikel 143, stk. 1, litra h), i forordning nr. 2454/93 om visse gennemførelsesbestemmelser til forordning nr. 2913/92 om indførelse af en EF-toldkodeks, som ændret ved forordning nr. 46/1999, skal fortolkes således, at en køber, der er en fysisk person, og en sælger, der er en juridisk person inden for hvilken en slægtning til denne køber faktisk har magt til at påvirke nævnte varers købspris til fordel for nævnte køber, skal anses for at være indbyrdes afhængige personer som omhandlet i artikel 29, stk. 1, litra d), i ovennævnte forordning nr. 2913/92, som ændret ved forordning nr. 82/97.

I artikel 143, stk. 1, i forordning nr. 2454/93 opregnes i overensstemmelse med toldkodeksens artikel 29, stk. 2, litra a), de situationer, hvor de omhandlede varers salgspris vil kunne blive påvirket af forholdet mellem transaktionens parter. Ifølge nævnte forordnings artikel 143, stk. 1, litra h), er dette bl.a. tilfældet, når nævnte parter er medlemmer af samme familie.

Risikoen for, at familiemedlemmer påvirker indførte varers salgspris, forekommer imidlertid ligeledes, når sælgeren er en juridisk person, inden for hvilken en slægtning til køberen har magt til at påvirke købsprisen til fordel for sidstnævnte.

På denne baggrund og henset til de formål, der forfølges med EU-lovgivningen om toldværdiansættelsen, vil det svække den effektive virkning af toldkodeksens artikel 29, stk. 1, litra d), hvis det på forhånd udelukkes, at en køber og en sælger kan anses for at være indbyrdes afhængige personer som omhandlet i artikel 143, stk. 1, litra h), i forordning nr. 2454/93, fordi en af købskontraktens kontrahenter er en juridisk person. Toldmyndighederne ville i dette tilfælde blive frataget muligheden for i henhold til toldkodeksens artikel 29, stk. 2, litra a), at undersøge de konkrete omstændigheder i forbindelse med det omhandlede salg, selv om der er grundlag for at formode, at de indførte varers transaktionsværdi har kunnet være påvirket af slægtsskabsforholdet mellem køberen og et medlem af den juridiske person, der har solgt varerne.

Med henblik på at vurdere, om en fysisk person inden for den juridiske person, der har solgt varerne, har mulighed for at påvirke indførte varers købspris til fordel for en køber, som vedkommende er beslægtet med, er de funktioner, som den pågældende har udøvet inden for denne juridiske person, eller i givet fald den omstændighed, at den pågældende er den eneste, der kan udøve en aktivitet, de relevante elementer, som toldmyndighederne skal tage i betragtning.

(jf. præmis 24-29 og 31 samt domskonkl.)